留別句中正學士
作者：田錫
朝代：宋

paragraphs: 玉人欲歸留不住，南山出雲作朝雨。
雨中却柅使車輪，主人重得延嘉賓。
嘉賓有詩留別我，句句高奇字字新。
新若新花凝宿露，高似秋天曉星布。
奇於雲起成峰巒，鮫人淚珠盈玉盤。
浪大月照如金線，金線交加珠可貫。
玦離環合間珠圓，風生玉步聲珊珊。
珍奇若此爲重賜，齋沐焚香然後看。
三復吟看既忘倦，命筆和來才思緩。
桃李難酬瓊玖珍，野老美芹聊贄獻。
與君俱是錦江人，今幸星軺來過陳。
鄉情交分忍輕別，少留可待早秋辰。
秋光月華伴行色，步步隨君歸紫宸。